“ตลท.” รับหลักทรัพย์ DR “CN01- CNTECH01” เริ่มซื้อขายพรุ่งนี้
ตลาดหลักทรัพย์ฯ รับหลักทรัพย์ตราสารแสดงสิทธิในหลักทรัพย์ต่างประเทศ DR CN01 และ CNTECH01 เน้นลงทุนหุ้นเทคโนโลยีขนาดใหญ่ตลาดหุ้นจีนและฮ่องกง พร้อมซื้อขายในตลาดหลักทรัพย์ฯ วันที่ 26 ก.ค.65

ตลาดหลักทรัพย์ฯ รับหลักทรัพย์ตราสารแสดงสิทธิในหลักทรัพย์ต่างประเทศ DR CN01 และ CNTECH01 เน้นลงทุนหุ้นเทคโนโลยีขนาดใหญ่ตลาดหุ้นจีนและฮ่องกง พร้อมซื้อขายในตลาดหลักทรัพย์ฯ วันที่ 26 ก.ค.65
25 ก.ค. 2565

ตลาดหลักทรัพย์แห่งประเทศไทย (ตลท.) รับหลักทรัพย์ตราสารแสดงสิทธิในหลักทรัพย์ต่างประเทศ DR “CN01” ที่อ้างอิงกองทุน ChinaAMC CSI 300 ETF ที่ลงทุนในหุ้น A-share ขนาดใหญ่ในตลาดหุ้นจีน และ DR “CNTECH01” ที่อ้างอิงกองทุน ChinaAMC Hang Seng TECH ETF ที่ลงทุนในหุ้นเทคโนโลยีขนาดใหญ่ในตลาดหุ้นฮ่องกง ออกโดย บล. บัวหลวง พร้อมซื้อขายในตลาดหลักทรัพย์ฯ 26 ก.ค.65
โดย DR “CN01” มีหลักทรัพย์อ้างอิงเป็นกองทุน ChinaAMC CSI 300 ETF ที่ลงทุนในหุ้นจีน A-Shares ขนาดใหญ่ 300 บริษัทที่จดทะเบียนในตลาดหลักทรัพย์เซี่ยงไฮ้และเซินเจิ้น โดยเน้นลงทุนกระจายในหลายอุตสาหกรรมที่เติบโตไปกับเศรษฐกิจและตลาดหุ้นจีนโดยรวม
ส่วน DR “CNTECH01” มีหลักทรัพย์อ้างอิงเป็นกองทุน ChinaAMC Hang Seng TECH ETF ที่ลงทุนในหุ้นเทคโนโลยีชั้นนำระดับโลกของจีนและฮ่องกงกว่า 30 บริษัทที่จดทะเบียนในตลาดหลักทรัพย์ฮ่องกง โดย DR “CN01” และ “CNTECH01” ได้เสนอขายแก่ประชาชนทั่วไปครั้งแรกเมื่อวันที่ 18-19 ก.ค. 65 และจะเริ่มซื้อขายในตลาดหลักทรัพย์ฯ ในวันที่ 26 ก.ค.65
ทั้งนี้ ตราสารแสดงสิทธิในหลักทรัพย์ต่างประเทศ (Depositary Receipt: DR) เป็นทางเลือกที่จะช่วยให้ผู้ลงทุนไทยสามารถกระจายการลงทุนไปยังต่างประเทศได้โดยสะดวกผ่านตลาดหลักทรัพย์ไทย ผู้ลงทุนสามารถซื้อขาย DR ได้ต่อเนื่องตลอดวันไม่มีหยุดพักกลางวันด้วยเงินบาท ใช้บัญชีซื้อขายหลักทรัพย์ที่มีอยู่ และมีค่าธรรมเนียมเท่ากับการซื้อขายหลักทรัพย์ในตลาดหลักทรัพย์ฯ